เงินบาทเปิด 31.58/60 บาท
ธนาคารซีไอเอ็มบี ไทย รายงาน เงินบาทเปิด 31.58/60 แนวโน้มอ่อนค่า ผิดหวังผลประชุม อีซีบี
6 ก.ค. 2555

ธนาคารซีไอเอ็มบี ไทย รายงาน เงินบาทเปิด 31.58/60 แนวโน้มอ่อนค่า ผิดหวังผลประชุม อีซีบี 
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 31.58/60 บาท/ดอลลาร์ อ่อนค่าลงจากช่วงเย็นวานนี้ที่ปิดตลาดที่ระดับ 31.52/54 บาท/ดอลลาร์
เงินบาทเช้านี้ปรับตัวอ่อนค่าลงจากเมื่อวาน ตามทิศทางเงินยูโรที่ปรับตัวอ่อนค่าลง หลังจากเมื่อคืนนี้ธนาคารกลางยุโรป (ECB) ได้ปรับลดอัตราดอกเบี้ยนโยบายลง 0.25% มาอยู่ที่ 0.75% ซึ่งถือเป็นระดับต่ำสุดเป็นประวัติการณ์ ในขณะที่ตัวเลขของสหรัฐฯ ยอดผู้ขอรับสวัสดิการการว่างงานในรอบสัปดาห์ได้ลดลงถึง 14,000 อัตรา
"เมื่อคืนบาทอ่อนลงไปถึง 31.65 จากที่ยูโรมันร่วงลง คาดว่าคงอ่อนค่าต่อ เมื่อคืน ECB ลดดอกเบี้ยลง 0.25% ซึ่งเป็นการลดดอกเบี้ยเงินฝากด้วย ตลาดผิดความคาดหมาย ยูโรเลยถอยลงไปเยอะ แต่ยอดผู้ขอรับสวัสดิการว่างงานของสหรัฐฯ ดีขึ้น ดอลลาร์จึงแข็งค่าขึ้นเมื่อเทียบกับยูโร" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 79.96/80 เยน/ดอลลาร์ ส่วนเงินยูโรอยู่ที่ระดับ 1.2382/2384 ดอลลาร์/ยูโร
นักบริหารเงิน คาดว่า วันนี้เงินบาทยังมีแนวโน้มอ่อนค่าต่อ มองกรอบไว้ที่ 31.55-31.65 บาท/ดอลลาร์